
REPUBLIKA E SHQIPËRISË

GJYKATA E LARTË

KOLEGJI CIVIL
Nr. 23000-00080-00-2021 Regj. Themeltar

Nr. 00-2026-2227 ( 137 ) i Vendimit 
VENDIM

NË EMËR TË REPUBLIKËS

Kolegji Civil i Gjykatës së Lartë, i përbërë nga gjyqtarët:

Margarita BUHALI


Kryesuese

Artur KALAJA


Anëtar


Ervin PUPE



Anëtar

sot, më datë 12.03.2026, mori në shqyrtim, në dhomën e këshillimit, çështjen civile që iu përket palëve:

PADITËS:               
Hekuran Myfataraj
TË PADITUR:                      
Valbona Hakaj

                                            
Zyra e Gjendjes Civile, Bashkia Elbasan

OBJEKTI:
Pavlefshmëri martese.

BAZA LIGJORE: 
Nenet 18, 42 e vijues të K. Familjes Ligji 9062, dt.08.05.2003. Neni 153 i vijues i K.Pr.Civile. Ligji nr.10129, datë 11.05.2009 "Për Gjendjen Civile”.
KOLEGJI CIVIL I GJYKATËS SË LARTË
        pasi dëgjoi relatimin e gjyqtares Margarita Buhali dhe e bisedoi në tërësi çështjen në dhomën e këshillimit, në përfundim;

VËREN

I. Rrethanat e çështjes

1. Nga aktet e administruara në dosje ka rezultuar se, i ndjeri Dritan Myftari dhe e paditura Valbona Hakaj kanë jetuar në Abbiategrasso Itali dhe në këtë Komunë kanë lidhur martesë në datën 17.3.2004 me aktin nr. 6 seria A viti 2004.

2. Në Zyrën e Gjendjes Civile nr. 5 Bashkia Elbasan është regjistruar martesa e mësipërme në datën 11.6.2014, pas vdekjes së të ndjerit Dritan Myftari.

3. Nga deklarata Konsullore e datës 11/07/2016, me nr. 1818 prot., lëshuar nga Konsulli Eros Andoni rezulton se “Konsullata Shqiptare në Milano nuk ka asnjë dokument të martesës...”.
4. Nga shkresa “Kthim përgjigje”, nr. 105 prot., datë 28/10/2016 të Zyrës së Gjendjes Civile, Bashkia Elbasan, Njësia Administrative nr. 5, sqarohet se: shpallje martese të shtetasit Dritan Hekuran Myftari, i dt. 1970. Në përgjigje të shkresës tuaj nr. 35 prot., datë 11/10/2016 për informacion për shtetasen Valbona Cub Hakaj, e dt. 1974, ju bëjmë me dije se në zyrën tonë për vitin 2003-2004 nuk ka dokumentacion për shpallje martese të këtyre dy shtetasve... Regjistrimi i kësaj martese është bërë rreth dy muaj pas vdekjes së të ndjerit Dritan në bazë të një akt martese (certificato di Matrimonio) të lëshuar nga Komuna e Abbiategrasso, Milano, Itali, sipas të cilës në datë 27.03.2004 djali i paditësit, i ndjeri Dritan ka lidhur martesë ligjore me të paditurën Valbona Hakaj. Ky fakt provohet edhe nga shkresa me nr. 29 prot., datë 06/03/2018 e Zyrës së Gjendjes Civile nr. 5, Bashkia Elbasan me anë të së cilës konfirmohet fakti se regjistrimi i kësaj martese është bërë në datë 11.06.2014 në sistemin NCR. 

5. Paditësi ka pretenduar se: Paditësi Hekuran Myftari, babai i të ndjerit Dritan Myftari, pas vdekjes së të birit më 09.04.2014 në Milano, u vu në dijeni se e paditura Valbona Hakaj pretendonte se kishte lidhur martesë ligjore me të në Itali dhe, si trashëgimtare, kishte ngritur padi për pjesëtim pasurie. Nga dokumentet e Gjendjes Civile rezultonte se deri në momentin e vdekjes Dritani figuronte i pamartuar, ndërsa regjistrimi i martesës në Shqipëri ishte bërë më 11.06.2014, rreth dy muaj pas vdekjes, mbi bazën e një certifikate martese të lëshuar nga Komuna e Abbiategrasso, Milano, sipas së cilës martesa ishte lidhur më 27.03.2004. Paditësi pretendon pavlefshmërinë e martesës për mungesë shpalljeje publike dhe lejeje “Nulla Osta” nga autoritetet shqiptare, si dhe sjell si provë një kontratë shitjeje të vitit 2012 ku e paditura deklarohej “beqare”, duke argumentuar se autoritetet shqiptare nuk kishin qenë në dijeni të kësaj martese deri pas vdekjes së të ndjerit.

6. Pala e paditur ka prapësuar se: Në këtë rast, për vlefshmërinë e martesës duhet të zbatohet forma e parashikuar nga ligji italian, pasi martesa është lidhur në Itali dhe pretendimi i paditësit lidhet me formën e saj, jo me kushtet materiale. Referimi në nenin 42 të Kodit të Familjes shqiptar konsiderohet i pabazuar, sepse forma e martesës përcaktohet nga legjislacioni i vendit ku ajo kryhet. Certifikata e lëshuar nga Komuna e Abbiategrasso-s përbën aktin përfundimtar që vërteton lidhjen e martesës sipas ligjit italian. Po ashtu, e drejta për të kërkuar pavlefshmërinë e martesës pas vdekjes së njërit bashkëshort nuk i kalon trashëgimtarëve; për rrjedhojë, martesa ndërmjet Valbona Hakaj dhe të ndjerit Dritan Myftari konsiderohet e vlefshme dhe pretendimet për pavlefshmëri janë të pabazuara.

7. Në përfundim të gjykimit, Gjykata e Rrethit Gjyqësor Elbasan, me vendimin nr. 413(13-2018-1626), datë 19.03.2018 ka vendosur: 

“-Pranimin e padisë.
-Konstatimin e pavlefshmërisë së martesës së lidhur ndërmjet shtetases Valbona Hakaj dhe shtetasit të vdekur Dritan Myftari nga ana e paditur Z.Gj.Civile Nr. 5 Bashkia Elbasan, regjistruar në datë 11.06.2014 në sistemin NCR sipas aktit të martesës së Komunës së Abbiategrassos Milano – Itali duke u konsideruar si e palidhur me datë 27.3.2004.
-Detyrimin e anës së paditur ZGJC Bashkia Elbasan për të bërë veprimet përkatëse.(…)”

8. Në vendimin e saj Gjykata e Rrethit Gjyqësor Elbasan, ka arsyetuar ndër të tjera se:.... Pala e paditur pretendoi se në bazë të nenit 48 të KF, paditësi nuk legjitimohet në kërkimet e tij në këtë proces gjyqësor. Gjykata çmon se ky pretendim është i pambështetur në ligj për shkak se:...Në bazë të ligjit të drejtën e padisë për pavlefshmërinë e martesës e ka secili nga bashkëshortët, prokurori dhe kushdo tjetër që ka interes të drejtpërdrejtë të ligjshëm. Rasti konkret gjen rregullimin ligjor në nenin 42 të KF. Kjo dispozitë përcakton qartë se martesa që nuk është lidhur publikisht dhe përpara nëpunësit të gjendjes civile është e pavlefshme dhe se kërkesa mund të bëhet nga bashkëshortët, nga prindërit e tyre, nga të paralindurit dhe nga të gjithë ata që kanë interes të drejtpërdrejtë, si dhe nga prokurori. Shihet qartë se prindërit e njërit prej bashkëshortëve kanë legjitimitet aktiv të drejtpërdrejtë të dhënë nga ligji për të ngritur këtë lloj padie. Nuk qëndron pretendimi i palës së paditur dhe gjykata çmon ta rrëzojë pasi ndryshe nga rasti konkret, në rastin e martesave që shpallen të pavlefshme e drejta e padisë nuk u kalon trashëgimtarëve (neni 48 i KF).….Kjo dispozitë (neni 42 i KF) bën fjalë për rastin kur martesa është e pavlefshme pasi nuk është lidhur publikisht dhe legjitimon drejtpërdrejt edhe prindërit e njërit prej bashkëshortëve në kërkimin për pavlefshmërinë e martesës, ndërsa rasti tjetër është ai kur martesat shpallen të pavlefshme dhe e drejta e padisë nuk u përket trashëgimtarëve. Në rastin e martesave që janë të pavlefshme sipas përcaktimeve ligjore, si prindi i njërit prej bashkëshortëve është i legjitimuar drejtpërdrejt nga ligji, neni 42 i KF. Kufizimet në personat që legjitimohen të ngrenë padinë janë në rastet kur martesat shpallen të pavlefshme. Por rasti konkret nuk ka të bëjë me këtë rregullim ligjor, pra nenin 48 të KF, por me nenin 42 të KF. Për më tepër kur akti i martesës është regjistruar pasi shtetasi Dritan Myftari ka vdekur dhe në një rast të tillë nuk mund ta ushtronte vetë këtë të drejtë. 

8.1. Edhe në themel gjykata çmon se qëndrojnë pretendimet e paditësit si të mbështetura në ligj dhe prova dhe si të tilla i pranon ato. Kjo martesë është e pavlefshme për shkak se është lidhur pa u bërë shpallja e saj publike, sipas parashikimeve të legjislacionit shqiptar dhe pa u dhënë leja për t’u martuar (Nulla Osta nga Konsullata Shqiptare në Milano), pra në shkelje të hapur të procedurave ligjore të përcaktuara në mënyrë taksative në Kodin e Familjes, në Ligjin nr. 8950, datë 10.10.2002 “Për Gjendjen Civile”, në Ligjin nr. 8372, datë 09.07.1998 “Për ushtrimin e funksioneve konsullore nga përfaqësitë diplomatike ose konsullore”. Gjykata çmon se kjo martesë është e pavlefshme për shkak se është në shkelje të hapur të gjithë procedurës ligjore të kërkuar në mënyrë të qartë dhe detyruese nga gjithë kuadri ligjor që rregullon këtë fushë. Nuk ka asnjë provë të vetme që të vërtetojë shpalljen e martesës para lidhjes së saj në autoritetet kompetente shqiptare siç kërkon ligji shqiptar në mënyrë detyruese. Zyra e Gjendjes Civile, Bashkia Elbasan ka qenë në padijeni të plotë të ekzistencës së kësaj martese deri dy muaj pas vdekjes së të ndjerit Dritan Haka, gjë që provohet edhe nga qëndrimi i kësaj zyre dhe shkresa e saj që vërteton datën e saktë se kur është bërë regjistrimi i këtij akti. 
8.2 Që martesa e lidhur mes dy shtetasve shqiptarë në Shqipëri dhe në shtetin Italian (shtet ku kanë patur rezidencën këta dy shtetas) të jetë e vlefshme duhej patjetër të bëhej shpallja e martesës në shtetin shqiptar. Bashkëshortët e ardhshëm duhet të kishin tërhequr çertifikatën e lindjes në emër të secilit prej tyre dhe nga një çertifikatë për lidhje martese (e cila përmban të dhënat e të dyve dhe konfirmohet që nuk ka asnjë pengesë ligjore që këta të lidhin martesë).Këto dokumente duhet të legalizoheshin në prefekturën përkatëse në Shqipëri dhe në Ministrinë e Punëve të Jashtme dhe vetëm pas ndjekjes së kësaj procedure bëhej e mundur që nga konsullata shqiptare të tërhiqej Leja për martesë (Nulla Osta). Të gjitha këto veprime procedurale që duhej të ndiqeshin nga bashkëshortët e ardhshëm për të lidhur martesë në rastin konkret nuk janë kryer duke sjellë si pasojë sipas ligjit, nenit 42 të KF, pavlefshmërinë e martesës së lidhur mes të ndjerit Dritan Myftarit dhe të paditurës Valbona Hakaj. Këta shtetas janë shtetas shqiptarë dhe ishin të detyruar të respektonin ligjin shqiptar i cili kërkon që përpara lidhjes së martesës ajo të shpallet. Në bazë të ligjit nëse nuk kryhet kjo procedurë pasoja është pavlefshmëria e martesës.
8.3 Pala e paditur mbajti qëndrimin se për lidhjen e martesës e paditura Valbona dhe i ndjeri Dritan nuk kishin detyrim të zbatonin ligjin shqiptar, por vetëm atë Italian.  Në prapësimet e bëra nga përfaqësuesi i palës së paditur ata nuk e mohojnë faktin se asnjë nga procedurat e parashikuara nga kuadri ligjor shqiptar që rregullon formën dhe procedurën e lidhjes së martesës mes palëve nuk është zbatuar. Ky pretendim i palës së paditur nuk qëndron pasi e paditura ashtu edhe i ndjeri Dritan janë vetëm shtetas shqiptarë. Ata nuk kishin as dy shtetësi dhe as ishin persona pa shtetësi. Sipas palës së paditur në zgjidhjen e kësaj mosmarrëveshjeje gjykata duhet të bazohet në Ligjin nr. 3920, datë 21/11/1964 “Për gëzimin e të drejtave civile nga të huajt” i cili është shfuqizuar me hyrjen në fuqi të ligjit nr. 10428, datë 2/6/2011 “Për të Drejtën Ndërkombëtare Private”. Ky pretendim i palës së paditur nuk qëndron. Ligji nr. 3920, datë 21/11/1964 është shfuqizuar dhe nuk ka asnjë aplikim për palët e këtij rasti, të cilët janë vetëm shtetas shqiptarë. …Zbatimi i ligjit nr. 3920 lidhet vetëm me çështjet gjyqësore të papërfunduara deri më 03/07/2011. Për paditë e dorëzuara pas kësaj date, si në rastin konkret, zbatohen dispozitat e ligjit të ri nr. 10428, datë 2/6/2011 “Për të Drejtën Ndërkombëtare Private”, pavarësisht kohës së lindjes së marrëdhënies juridike midis palëve. Gjykata çmon se pretendimi i palës së paditur se ky konflikt duhet të zgjidhet në bazë të ligjit nr. 3920, datë 21/11/1964, nuk qëndron, sepse ky ligj ishte i shfuqizuar dhe i aplikueshëm vetëm për të huajt, ndërsa palët e këtij rasti janë shtetas shqiptarë. 
8.4Në ligjin nr. 10428, datë 02/06/2011, janë përcaktuar qartë subjektet që i nënshtrohen fushës së zbatimit të tij. Në nenin 8 përcaktohet se:

1. Nëse shtetasi shqiptar ka edhe shtetësi të ndonjë shteti tjetër, për qëllim të zbatimit të këtij ligji, shtetësia shqiptare ka epërsi.

2. Nëse shtetasi i huaj ka dy ose më shumë shtetësi, zbatohet ligji i shtetit të shtetësisë në të cilin ka vendqëndrimin e zakonshëm.

3. Nëse shtetasi i huaj nuk ka vendqëndrim të zakonshëm në asnjë prej shteteve, për efekt të zbatimit të këtij ligji konsiderohet se ai ka shtetësinë e shtetit me të cilin ka lidhje më të ngushtë.

Neni 9 rregullon personin pa shtetësi:

1. Kur personi është pa shtetësi ose shtetësia e tij nuk mund të përcaktohet, zbatohet ligji i shtetit ku ka vendqëndrimin e zakonshëm.

2. Kur personi nuk ka vendqëndrim të zakonshëm apo ky nuk mund të përcaktohet, zbatohet ligji i shtetit me të cilin ky person ka lidhjen më të ngushtë.

Sipas këtyre dispozitave rezulton qartë se palët e këtij konflikti gjyqësor, të cilët kanë vetëm shtetësinë shqiptare, nuk i nënshtrohen ligjit të sipërpërmendur për të huajt, dhe konflikti duhet të zgjidhet në bazë të legjislacionit shqiptar, veçanërisht të Kodit të Familjes dhe ligjeve për Gjendjen Civile. Gjykata, duke analizuar gjithë legjislacionin në fuqi në kohën e lidhjes së martesës, vendos që martesa mes të ndjerit Dritan Myftari dhe të paditurës Valbona Hakaj është e pavlefshme, duke u bazuar në nenin 42 të Kodit të Familjes dhe në shkeljen e procedurave të detyrueshme për shpalljen e martesës në Shqipëri.  Pasojat e pavlefshmërisë së martesës rregullohen sipas nenit 49 të Kodit të Familjes, ku përcaktohet se martesa që shpallet e pavlefshme me vendim të formës së prerë konsiderohet sikur nuk ka ekzistuar. Një kopje e vendimit, pasi të ketë marrë formë të prerë, do të dërgohet në Zyrën e Gjendjes Civile, Bashkia Elbasan, për t’u bërë ndryshimet përkatëse në regjistrin civil në përputhje me vendimin e gjykatës.(…)

9. Kundër këtij vendimi ka ushtruar ankim e paditura me anë të të cilit kërkon ndryshimin  e vendimit dhe rrëzimin e padisë duke parashtruar:
· Së pari, martesa e lidhur ndërmjet palës së paditur dhe të ndjerit Dritan është lidhur në vitin 2004 para nëpunësit të gjendjes civile në komunën e Myftari ka qenë e njohur nga të gjithë përfshirë palën paditëse. Martesa Abbiategrasso, Provinca e Milanos, Rajoni i Lombardisë në Itali pasi atje ka qenë vendbanimi i bashkëshortëve në momentin e lidhjes së martesës. Bashkëshortët kanë jetuar bashkë për vite me radhë në Itali para martesës dhe pas martesës. Fakt i njohur botërisht nga të gjithë të afërmit e tyre dhe sigurisht edhe nga familjarët më të afërm.

· Martesa si një marrëdhënie që shpreh vullnetin e palëve për të bashkëjetuar njëri me tjetrin mbi bazën e dashurisë, respektit dhe mirëkuptimit, është një veprim i cili kërkon vullnetin dhe dakordësinë e palëve për ta realizuar këtë veprim dhe për ruajtur këtë vazhdimësi.

· Bashkëshortët në kushtet dhe rrethanat ku ndodheshin kanë vendosur të martohen në vendin ku jetonin ashtu si shumë shtetas shqiptarë të tjerë kudo nëpër botë. Ky fakt provohet nga vërtetimi i lëshuar nga Comuna e Abbiategrassos, Provinca e Milanos, akt i cili është i rregullt, i ligjshëm, origjinal dhe i shoqëruar me vulë apostile, një akt i cili provon plotësisht ekzistencën e kësaj martese sipas ligjeve që kanë qenë në fuqi në atë moment që është realizuar martesa në Itali.

· Së dyti, Gjykata duhet të kishte parasysh faktin që kjo martesë është një marrëdhënie juridike me elemente të huaj dhe si e tillë Gjykata duhet të bazohet për interpretimin dhe zgjidhjen e kësaj çështjeje në ligjin nr. 3920, datë 21.11.1964 "Për gëzimin e të drejtave civile nga të huajt", që është shfuqizuar me hyrjen në fuqi të ligjit me nr. 10 428 datë 2.6.2011 "Për të Drejtën Ndërkombëtare Private". Për të shqyrtuar vlefshmërinë e martesës të lidhur nga dy shtetas shqiptarë në Itali në vitin 2004 do t’i referohemi pikërisht ligjit me nr. 3920, datë 21.11.1964 "Për gëzimin e të drejtave civile nga të huajt".

· Nga arsyetimi i bërë nga Gjykata e Rrethit Gjyqësor Elbasan duket qartë se ajo në mënyrë të vullnetshme deformon kuptimin e normave të së drejtës ndërkombëtare private. Gjykata duke mos patur asnjë kujdes për të njohur dhe zbatuar drejt ligjin me nr. 10428 datë 2.6.2011 "Për të Drejtën Ndërkombëtare Private" shprehet se ky ligj nuk gjen zbatim pasi subjekt i këtij ligji janë vetëm personat me shtetësi të huaj dhe ose personat pa shtetësi.

· Gjykata në mënyrë të pakuptueshme i referohet në këtë rast neneve 8 dhe 9 të ligjit nr. 10 428 datë 2.6.2011 "Për të Drejtën Ndërkombëtare Private". Këto dy dispozita nuk referojnë dhe as sqarojnë rastet e zbatimit të këtij ligji, por vetëm shpjegojnë se çfarë trajtimi ka për personat me disa shtetësi të njohur, mes të cilave ajo shqiptare ose në rastet kur personi nuk ka shtetësi. Gjykata duhet t’i referohej nenit 1 të këtij ligji dhe do të identifikonte drejtë fushën e zbatimit të ligjit.

· Po të ishte e interesuar Gjykata të zgjidhte drejtë çështjen dhe të aplikonte drejtë ligjin atëherë do t'i ishte referuar nenit 1 të këtij ligji dhe do të identifikonte drejtë fushën e zbatimit të ligjit:

· Elementi i huaj në këtë rast ishte vendi i lidhjes së martesës dhe vendbanimi i fundit i përbashkët i bashkëshortëve. Të dy këto elemente e lidhin marrëdhënien juridike të martesës së Dritan Myftarit dhe Valbona Hakajt me një sistem ligjor të ndryshëm nga ai shqiptar, me sistemin italian. Pra ky ligj zbatohet në këtë rast jo për shkak të elementit të huaj të shtetësisë, por për shkak të elementit të huaj të vendit ku është lidhur martesa. Ndaj ligji i vjetër dhe ai i ri dhe çdo ligj tjetër në planet në fushën e të drejtës ndërkombëtare private, sqaron se forma e lidhjes së martesës rregullohet nga ligji i vendit ku lidhet martesa, se nuk mundet të trajtohet me rregullat procedurale formale të të gjithë legjislacioneve në planet për formën e lidhjes së martesës dhe në çdo rast nuk ka mundësi të vendoset nëse njëri apo tjetri legjislacion duhet të prevalojë kur bashkëshortët kanë shtetësi të ndryshme. Ndaj forma e lidhjes së martesës rregullohet nga ligji i vendit ku martesa lidhet.

· Neni 6 i ligjit me nr. 3920, datë 21.11.1964 dhe neni 22 i ligjit me nr. 10428 datë 2.6.2011 "Për Të Drejtën Ndërkombëtare Private" në mënyrë të njëjtë dhe të pandryshuar është parashikuar se: Forma e lidhjes së martesës rregullohet nga ligji i shtetit ku lidhet martesa. Këtë normë kaq të thjeshtë dhe të drejtpërdrejtë Gjykata e Elbasanit ka injoruar si dispozitë.

· Pra, në lidhje me formën e lidhjes së martesës mbi bazën e legjislacionit të sipërpërmendur do t’i referohemi ligjit të shtetit italian, pasi pretendimet e palës paditëse kanë të bëjnë pikërisht me mosrespektimin e formës së lidhjes së martesës që është realizuar para nëpunësit të gjendjes civile në Itali.

· Kodi Civil Italian në Seksionin e 11 për Format për lidhjen e martesës në nenin 93 ka parashikuar se: "Celebrimi i martesës duhet të paraprihet nga publikimi i realizuar nga nëpunësi civil. Publikimi konsiston në afishimin në portën e bashkisë/komunës të një akti ku jepen këto të dhëna, emri, mbiemri, profesioni, vendlindja dhe vendqëndrimi i bashkëshortëve, nëse janë madhor apo minoren,

· Gjithashtu edhe vendi ku kanë qëllim të celebrojnë martesën. Akti duhet të tregojë emrin e babait dhe të nënës të bashkëshortëve, përveç rasteve kur parashikohet ndryshe me ligj."

· Pretendimi i ngritur nga pala paditëse ka të bëjë me mosrespektimin e formës për lidhjen e martesës dhe jo me kushtet për lidhjen e martesës, dhe forma që duhet të respektohet për vlefshmërinë e martesës në këtë rast është pikërisht forma e parashikuar nga legjislacioni italian pasi martesa është lidhur në shtetin italian.

· Pretendimi i palës paditëse i bazuar në nenin 42 të Kodit të Familjes të Republikës së Shqipërisë s’ka asnjë lidhje me shqyrtimin dhe zgjidhjen e kësaj çështjeje nga gjykata. Neni 42 në të cilin bazohet pala paditëse ka të bëjë me rrethana objektive dhe subjektive krejtësisht të ndryshme nga kjo çështje.

· Forma e lidhjes së martesës përfaqëson pikërisht tërësinë e kërkesave që parashikojnë dispozitat ligjore të vendit ku kryhet martesa në lidhje me mënyrën e deklarimit të vullnetit të personave që do të lidhin martesë. Rezulton që certifikata e lëshuar nga Komuna (Bashkia) e Abiatagressos, Provinca e Milanos, Rajoni i Lombardisë, në Itali është akti përfundimtar dhe i ligjshëm që vërteton ekzistencën dhe lidhjen e kësaj martese sipas formës të kërkuar nga ligji italian.

· Së treti, Gjykata ka gabuar në lidhje me interpretimin e nenit 48 të Kodit të Familjes. Ashtu siç rezulton e provuar në këtë gjykim pala paditëse si trashëgimtar i të ndjerit Dritan Myftari, bashkëshortit të palës së paditur, ka kërkuar pavlefshmërinë e martesës mbas vdekjes së bashkëshortit të palës së paditur. Kjo e drejtë nuk u kalon trashëgimtarëve nëse kërkohet mbas vdekjes së bashkëshortit siç është rasti i kërkimit të palës paditëse.

· Gjykata ka bërë një analizë të gabuar të çështjes duke përcaktuar se ndodhemi para një martese të pavlefshme, pasi martesa e lidhur ndërmjet shtetases Valbona Hakaj dhe të ndjerit Dritan Myftari është realizuar pa respektuar formën e parashikuar në legjislacionin shqiptar. Ky qëndrim është i pabazuar pasi forma që duhet të respektohet për vlefshmërinë e martesës në këtë rast është pikërisht forma e parashikuar nga legjislacioni italian. Forma e lidhjes së martesës përfaqëson pikërisht tërësinë e kërkesave që parashikojnë dispozitat ligjore të vendit ku kryhet martesa në lidhje me mënyrën e deklarimit të vullnetit të personave që do të lidhin martesën. Rezulton që certifikata e lëshuar nga Komuna (Bashkia) e Abiatagressos, Provinca e Milanos, Rajoni i Lombardisë, në Itali është akti përfundimtar dhe i ligjshëm që vërteton ekzistencën dhe lidhjen e kësaj martese sipas formës të kërkuar nga ligji italian. Si rrjedhojë ndodhemi para një martese të vlefshme e cila vërtetohet me një akt të ligjshëm, çdo pretendim për pavlefshmërinë e saj është i pabazuar.

10. Mbi ankimin e palës së paditur, Gjykata e Apelit Durrës, me vendimin nr. 276/10-2020-1001, datë 08.09.2020, ka vendosur: “Lënien në fuqi të vendimit Nr. 413 datë 19.3.2018 e Gjykates së Rrethit Gjyqësor Elbasan.(…)”

11. Në vendimin e saj Gjykata e Apelit Durrës, ka arsyetuar ndër të tjera se:...Pretendimi në ankim i palës së paditur se paditësi nuk ka legjitimitet aktiv për t’ju drejtuar gjykatës, pas vdekjes së Dritan Myftarit, është i pabazuar. Gjykata e Apelit vlerëson se në rastin konkret jemi në kushtet kur martesa nuk është lidhur publikisht. Lidhja e martesë është e parashikuar në nenin 28-32 të KF. dhe në këto nene është parashikuar elementi publik i lidhjes së martesës, si në procedurën e shpalljes së saj dhe në momentin e këtë fakt gjenden te ligji i gjendjes civile, i cili parashikon, kohën e lidhjes para nëpunësit të gjendjes civile. Elementë më të plotë në lidhje me shpalljes, vendin dhe përmbajtjen e shpalljes, cili është personi që certifikon lidhjen e martesës, praninë e dëshmitarëve, si dhe ku verifikohet vullneti i tyre.Në këto kushte kur martesa lidhet në kundërshtim me nenet 28-32 të KF. pasojat e aktit në lidhje me vlefshmërinë/pavlefshmërinë rregullohen nga neni 42 KF. Me të drejtë nga Gjykata është argumentuar se ka një dallim midis martesës që janë të pavlefshme dhe atyre që shpallen të pavlefshme. Po të shikosh dispozitat e Kodit të Familjes në nenin 33-48 (nene që parashikojnë pavlefshmërinë e martesës), rezulton qartë dallimi midis martesave që janë të pavlefshme dhe atyre që shpallen të pavlefshme. Martesat që janë të pavlefshme të parashikuara nga nenet 9,10,11,13,28-33,36,39,41 është parashikuar në mënyrë të qartë se kërkesa për pavlefshmëri bëhet nga një rreth i gjerë subjektesh dhe nuk është e lidhur me vdekjen e palëve në martesë. Ky fakt është shumë i qartë në nenet 42 dhe 45 në të cilat parashikohet se të drejtën e padisë kanë secili bashkëshortët, prokurori dhe kushdo tjetër që ka një interes të drejtëpërdrejtë të ligjshëm.
11.1. Gjykata e Apelit pajtohet me arsyetimin e shkallës së parë kur është shprehur: Pavlefshmëria e martesës rregullohet në Kreun e tretë të KF. …Në bazë të ligjit të drejtën e padisë për pavlefshmërinë e martesës e kanë secili nga bashkëshortët, prokurori dhe kushdo tjetër që ka interes të drejtëpërdrejtë të ligjshëm….Rasti konkret gjen rregullimin ligjor në nenin 42 të KF. Kjo dispozitë përcakton qartë se martesa që nuk është lidhur publikisht dhe para nëpunësit të gjendjes civile është e pavlefshme dhe se kërkesa mund të bëhet nga bashkëshortët, nga prindërit e tyre, nga të paralindurit dhe të gjithë ata që kanë interes të drejtëpërdrejtë, si dhe nga prokurori. Shihet qartë se prindërit e njerit prej bashkëshortëve kanë legjitimitet aktiv të drejtëpërdrejtë të dhënë nga ligji për të ngritur këtë lloj padie. Dhe në këtë dispozitë ligjore del i qartë dallimi mes rasteve të parashikuara në këtë kre kur martesat janë të pavlefshme dhe kur martesat shpallen si të tilla. Ndryshe nga rasti konkret, në rastin e martesave që shpallen të pavlefshme e drejta e padisë nuk u kalon trashëgimtarëve (neni 48 i KF). Në nenin 48 të KF përcaktohet se: "E drejta e padisë për shpalljen e pavlefshmërisë së martesës nuk u kalon trashëgimtarëve, përveçse kur e drejta e gjykimit ka filluar përpara vdekjes së bashkëshortit…" Edhe nga ky përcaktim ligjor del i qartë dallimi midis dy dispozitave. Njëra dispozitë (neni 42 i KF) bën fjalë për rastin kur martesa është e pavlefshme, pasi nuk është lidhur publikisht (elementi publik i martesës ka të bëjë drejtpërdrejtë me shpalljen publike të saj) dhe legjitimon direkt edhe prindërit e njërës prej bashkëshortëve në kërkim për pavlefshmërinë e martesës, ndërsa rasti tjetër është kur martesat shpallen të pavlefshme dhe e drejta e padisë nuk u kalon trashëgimtarëve.

11.2. Në rastin e martesave që janë të pavlefshme sipas përcaktimeve ligjore, si në rastin konkret, nuk ka asnjë kufizim të tillë; përkundrazi, legjitimiteti i prindit të njërës prej bashkëshortëve është i drejtëpërdrejtë nga ligji, nen 42 i KF. 
11.3 I padituri ka pretenduar në ankim se në zgjidhjen e kësaj mosmarrëveshje e të drejtave civile nga të huajt, ligj që është shfuqizuar me hyrjen në fuqi, gjykata duhet të bazohet në ligjin nr. 3920, datë 21/11/1964 "Për gëzimin e të drejtave civile nga të huajt", ligj që është shfuqizuar me hyrjen në fuqi të ligjit nr. 10428, datë 02/06/2011 "Për të Drejtën Ndërkombëtare Private” dhe ky ligj përcakton se forma e lidhjes së martesës në këtë duhet bërë sipas ligjit italian. Nëse është zbatuar ligji italian, martesa duhet të jetë e vlefshme edhe në shtetin shqiptar. Pra, i padituri pretendon se nëpunësi i bashkisë në Itali ka respektuar ligjin e tij në lidhje me formën e lidhjes së martesës. Nga i padituri është cituar vetëm një nen i KC Italian i cili parashikon procedurën e lidhjes së martesës për shtetasit italian, dhe në këtë pikë ligji italian është njësoj si ligji shqiptar, pra parashikon shpalljen e martesës në vendin ku ajo lidhet. Por KC Italian ka edhe një dispozitë tjetër në këtë Kod për formën e lidhjes së martesës për shtetas të huaj. KC italian ka një dispozitë specifike për procedurën e martesës së shtetasve të huaj në shtetin italian. Kështu KC italian përcakton: "Libri I. Mbi personat dhe familjen.

11.4Seksioni 5 Mbi martesën e një shtetasi italian në një vend të huaj dhe martesën e të huajve në shtetin italian. Neni 116. Martesa e të huajit në Republikën italiane.I huaji që dëshiron të lidhe martesë në Republikën e Italisë duhet t'i paraqesë nëpunësit të gjendjes civile një deklaratë të autoriteteve kompetente të vendit të vet nga e cila të rezultojë që është në rregull me ligjet për të cilat kërkohet nulla osta al matrimonio (leje për t'u martuar). Edhe i huaji është po ashtu subjekt i dispozitave të parashikuara në nenet 85, 86, 87, numrat 1, 2 e 4, 88 e 89. I huaji që banon ose qëndron në Republikën e Italisë duhet gjithashtu të bëjë publikimin sipas dispozitave të këtij kodi." Pra rezulton i qartë fakti se ligji italian ka përcaktuar se procedura e lidhjes së martesës së shtetasit të huaj nis në shtetin, shtetas i të cilit është personi (në rastin konkret shtetin shqiptar), duke respektuar të gjitha kërkesat e legjislacionit shqiptar për procedurën që paraprin lidhjen e martesës e më pas, pasi kjo gjë vërtetohet në rrugë ligjore nga autoritetet kompetente të shtetit, shtetasi i cili është vet personi duke marrë leje për t'u martuar ("nulla osta al matrimonio"). Vetëm pasi të ketë marrë lejen për lidhje martese nga Konsullata shqiptare në Itali në përputhje me ligjin nr. 8372, datë 09.07.1998 "Për ushtrimin e funksioneve konsullore nga përfaqësuesit diplomatikë ose konsullorë", nëpunësi i gjendjes civile i bashkisë në Itali ka të drejtë të lidhë martesën. 

11.5. Në rastin konkret është provuar që kjo procedurë nuk nisi me shpalljen e martesës në vendbanimin e shtetasve që kërkojnë të lidhin martesë, as nuk ka nisur dhe as përfunduar në shtetin shqiptar. Në lidhje me pretendimin e paditës se në procedurën e lidhjes së martesës mungon leja për lidhje martesë e lëshuar nga autoriteti shqiptar rezulton se nuk është kundërshtuar nga i padituri se një fakt i tillë është i pavërtetë, megjithatë gjykata ka kryer hetim gjyqësor nga ku rezulton se kjo leje nuk është dhënë. Në këto kushte pretendimi në ankim i të paditurit se nga nëpunësi i gjendjes civile të Komunës së Abbiategrasso, Milano, Itali është respektuar ligji është i pabazuar. Me të drejtë nga Gjykata është arritur në përfundimin se mungesa e procedurës për leje lidhje martese ka prekur karakterin publik të lidhjes së martesës duke mos u shpallur ajo në vendbanimet e të paditurës dhe të ndjerit Dritan Myftari, dhe ky fakt sjell pavlefshmërinë e martesës sipas nenit 42 të KF.(…)




12. Në datën 29.12.2020, kundër vendimit të mësipërm ka ushtruar rekurs pala e paditur Valbona Hakaj, me këto parashtrime kryesore:

· Në Gjykatën e Rrethit Gjyqësor Elbasan u zhvillua një proces me zvarritje të shumta dhe, me shkelje procedurale, pasi seancat shtyheshin pa arsye, nuk pranoheshin regjistrimet audio dhe mungonte debati juridik. 

· Kundërshtohet juridiksioni dhe ligji i zbatueshëm, duke u mbështetur në nenin 42 të Kodit të Familjes dhe në ligjin nr. 10 428, datë 02.06.2011 “Për të Drejtën Ndërkombëtare Private”, sipas të cilit forma e martesës rregullohet nga ligji i vendit ku ajo është lidhur, duke theksuar se në rastin konkret ekziston element i huaj për shkak se martesa është lidhur jashtë Shqipërisë, megjithatë, gjykata e injoroi zbatimin e këtyre normave.

· Neni 6 i ligjit nr. 3920, datë 21.11.1964 dhe neni 22 i ligjit nr. 10 428, datë 02.06.2011 “Për të Drejtën Ndërkombëtare Private” përcaktojnë qartë se forma e lidhjes së martesës rregullohet nga ligji i shtetit ku ajo është lidhur, çka në rastin konkret do të nënkuptonte zbatimin e ligjit italian, pasi martesa është lidhur në Itali. Megjithatë, Gjykata e Rrethit Gjyqësor Elbasan arsyetoi se ligji për të drejtën ndërkombëtare private nuk zbatohet, pasi palët kanë vetëm shtetësi shqiptare dhe nuk përfshihen në kategoritë e parashikuara në nenet 8 dhe 9 të tij, duke konkluduar se çështja duhet të zgjidhet mbi bazën e legjislacionit shqiptar, konkretisht Kodit të Familjes, ligjit nr. 8950/2002 “Për Gjendjen Civile” dhe ligjit nr. 8372/1998 për funksionet konsullore.

· Gjykata e Rrethit Gjyqësor Elbasan ka interpretuar në mënyrë të gabuar ligjin nr. 10 428, datë 02.06.2011 “Për të Drejtën Ndërkombëtare Private”, duke anashkaluar rregullin e qartë se forma e martesës rregullohet nga ligji i shtetit ku ajo është lidhur dhe duke iu referuar padrejtësisht dispozitave për personat me disa shtetësi ose pa shtetësi, ndonëse palët kishin vetëm shtetësi shqiptare. Sipas pretendimeve, martesa është lidhur publikisht në Itali përpara autoritetit komunal dhe nuk ka asnjë arsyetim në vendim, që të vërtetojë mungesën e publicitetit, ndërsa referimet e shumta në ligjet për gjendjen civile dhe funksionet konsullore paraqiten si formale dhe pa lidhje të drejtpërdrejtë me çështjen konkrete.

· Gjykata e Rrethit Gjyqësor Elbasan ka bërë një citim mekanik të dispozitave të legjislacionit shqiptar, pa analizuar lidhjen e tyre me një martesë të lidhur në Itali dhe pa identifikuar kriterin lidhës ndërmjet dy rendeve juridike sipas rregullave të së drejtës ndërkombëtare private, duke e trajtuar çështjen sikur martesa të ishte lidhur në Shqipëri. Veçanërisht kritikohet referimi në nenin 11 të ligjit nr. 8372/1998 për funksionet konsullore, i cili rregullon kompetencat e posteve konsullore shqiptare për regjistrimin ose lidhjen e martesave, pasi këto dispozita nuk ndryshojnë faktin se martesa është lidhur para autoritetit italian sipas ligjit të shtetit pritës dhe, citimi i tyre nuk jep asnjë argument real për pavlefshmërinë apo mungesën e publicitetit të martesës.

· Neni 11/2/c i ligjit nr. 8372/1998 nuk zbatohet në rastin kur të dy bashkëshortët janë shtetas shqiptarë, pasi ai i referohet situatës kur njëri është i huaj, dhe në çdo rast nuk ka karakter urdhërues jashtë territorit të Republikës së Shqipërisë. Ligjet shqiptare, përfshirë ato për funksionet konsullore, nuk kanë fuqi rregulluese mbi një martesë të lidhur në Itali pa një kriter lidhës sipas së drejtës ndërkombëtare private. Megjithatë, gjykata i ka interpretuar këto dispozita në mënyrë të shtrembër dhe ka arritur në përfundimin se martesa e lidhur në Itali ishte në formë jo publike.
· Gjykata e Apelit Durrës, megjithëse konstatoi në thelb problematikën e ligjit të zbatueshëm, gjeti një zgjidhje të sforcuar për të lënë në fuqi vendimin e shkallës së parë, duke e analizuar çështjen njëkohësisht sipas legjislacionit shqiptar dhe atij italian. Fillimisht ajo u mbështet në nenin 42 të Kodit të Familjes, duke e konsideruar martesën të pavlefshme për mungesë forme publike, por më pas, për t’iu përgjigjur pretendimit se duhej zbatuar ligji italian, shtoi argumente mbi përmbajtjen e Kodit Civil Italian lidhur me formën e martesës për shtetasit e huaj, duke krijuar një arsyetim që, ishte kontradiktor dhe jashtë debatit fillestar gjyqësor.

· Gjykata e Apelit iu referua nenit 116 të Kodit Civil Italian mbi martesën e të huajve në Itali, por, pa zhvilluar një debat real mbi ligjin e zbatueshëm dhe pa analizuar nenin 22 të ligjit nr. 10 428/2011, i cili përcakton se forma e martesës rregullohet nga ligji i shtetit ku ajo lidhet. Kërkesa ishte që fillimisht të përcaktohej nëse zbatohej ligji shqiptar apo ai Italian. Nëse zbatohej ligji italian, çështja duhej kthyer për rigjykim në shkallë të parë në zbatim të nenit 220 të K.Pr.Civile, pasi nuk ishte lejuar debat dhe as ishte siguruar përmbajtja e ligjit të huaj gjatë gjykimit.
· Gjykata e Apelit, për të shmangur kthimin e çështjes për rigjykim dhe zbatimin e ligjit Italian, çka do të sillte pasoja të pafavorshme për paditësin, iu referua nenit 116 të Kodit Civil Italian në mënyrë selektive dhe të paplotë. Sipas pretendimeve, nëse do të zbatohej realisht ligji italian, duhej analizuar nëse ekzistonin shkaqe pavlefshmërie sipas tij, ndërsa përmbajtja e plotë e nenit 116 tregon se kërkesa për publikim është e përmbushur kur bashkëshortët janë rezidentë të ligjshëm, siç rezulton nga akti i martesës në Itali. Për rrjedhojë, arsyetimi i gjykatës konsiderohet i shtrembëruar dhe i orientuar drejt justifikimit të vendimit.
· Për të sqaruar përmbajtjen reale të nenit 116 të Kodit Civil Italian, citohet doktrina dhe jurisprudenca italiane, nga e cila rezulton se kjo dispozitë ka të bëjë me procedurën e publikimit të martesës për shtetasit e huaj në Itali dhe mbrojtjen e së drejtës për t’u martuar, jo me pavlefshmërinë e saj. Gjykata e Apelit Durrës e ka përdorur nenin 116 jashtë kontekstit, pasi shkaqet e pavlefshmërisë së martesës sipas ligjit italian parashikohen në nenet 117–124 të Kodit Civil Italian, ndërsa neni 116 nuk prodhon si pasojë pavlefshmërinë e martesës.

· Kërkohet nga Gjykata e Lartë që të konstatojë se gjykatat e të dy shkallëve kanë gabuar në zbatimin e nenit 22 të Ligjit “Për të Drejtën Ndërkombëtare Private”, duke mos zbatuar ligjin e vendit ku është lidhur martesa dhe duke interpretuar gabim kuptimin e formës publike të saj, çka ka çuar në një zgjidhje të padrejtë dhe në krijimin e një precedenti të rrezikshëm. Po ashtu, kërkohet që Gjykata e Lartë të japë orientim të qartë procedural mbi mënyrën e zbatimit të nenit 220 të K.Pr.Civile, kur nga rregullat e së drejtës ndërkombëtare private del e nevojshme aplikimi i një ligji të huaj.

· Kërkohet prishja e vendimit nr. 276, datë 08.09.2020, të Gjykatës së Apelit Durrës dhe kthimi i çështjes për rigjykim pranë kësaj gjykate.



13. Në datën 27.02.2026, e paditura ka depozituar në Gjykatën e Lartë këto parashtrime:

·    Nga analiza e vendimeve të shkallës së parë dhe të apelit, në raport me provat e dosjes dhe ligjin material e procedural të zbatueshëm, rezulton se rekursi i paraqitur nga e paditura Valbona Hakaj përmban shkaqe të parashikuara në nenin 472 të K.Pr.Civile, konkretisht: (a) zbatim të gabuar të ligjit material/procedural me rëndësi themelore për njëhsimin, sigurinë dhe zhvillimin e praktikës gjyqësore, për shkak se vendimi i ankimuar bie ndesh me praktikën e Kolegjit Civil/Kolegjeve të Bashkuara, si dhe (e) shkelje të rënda të normave procedurale sipas nenit 467 të K.Pr.Civile. Në thelb, të dyja shkallët kanë gabuar rëndë në zbatimin e nenit 22 të ligjit nr. 10428, datë 02.06.2011 “Për të drejtën ndërkombëtare private” dhe në interpretimin e “formës publike” të martesës, duke injoruar kuptimin e qartë të kësaj norme dhe duke devijuar përfundimisht zgjidhjen e drejtë të çështjes.
·    Për këtë shkak, Gjykata e Lartë, në funksionin e saj si gjykatë ligji dhe për njëhsimin e praktikës gjyqësore, duhet të përcaktojë qartë se si duhet të veprojnë gjykatat më të ulëta kur, sipas rregullave të së drejtës ndërkombëtare private, del e nevojshme zbatimi i një ligji të huaj, veçanërisht në kuptim të nenit 220 të K.Pr.Civile. Nga aktet e çështjes rezulton se martesa është lidhur në Itali sipas ligjit italian, çka përbën “element të huaj” sipas ligjit nr. 10 428, datë 02.06.2011, dhe ngre edhe çështjen e mungesës së juridiksionit të gjykatave shqiptare. Juridiksioni, si parakusht themelor i procesit, përcaktohet nga Kushtetuta, marrëveshjet ndërkombëtare dhe ligji, dhe është kusht i domosdoshëm për vlefshmërinë e gjykimit, në kuptim të parimit të shtetit të së drejtës.
·    Që në ngritjen e padisë duhet të plotësohen kushtet për ushtrimin e saj, ndër të cilat thelbësor është juridiksioni gjyqësor; gjykata ka detyrimin të shprehet për të gjitha çështjet e ngritura, në respekt të nenit 1 të K.Pr.Civile. Sipas neneve 36 dhe 37 të K.Pr.Civile, juridiksioni gjyqësor është i përgjithshëm dhe i detyrueshëm, por mund të përjashtohet kur ligji e parashikon shprehimisht ose kur çështja nuk i përket juridiksionit shqiptar. Marrëdhëniet me “element të huaj” rregullohen nga ligji nr. 10428/2011, i cili përcakton edhe rregullat mbi juridiksionin për mosmarrëveshje të tilla. Duke qenë se çështja në fjalë përmban element të huaj, ajo del jashtë juridiksionit të gjykatave shqiptare dhe duhet të nxirret jashtë juridiksionit.
II. Vlerësimi i Kolegjit Civil.
14. Kolegji Civil i Gjykatës së Lartë, (në vijim Kolegji), referuar akteve dhe provave që janë administruar në dosjen gjyqësore dhe të cilat i janë nënshtruar hetimit gjyqësor, por pa i hyrë analizës dhe vlerësimit të tyre, çmon se në rekursin e paraqitur nga pala e paditur Valbona Hakaj, ekzistojnë shkaqet ligjore të parashikuara në nenin 472 të Kodit të Procedurës Civile (në vijim KPC), të cilat e bëjnë të cenueshëm vendimin e gjykatës së apelit.  

15. Kolegji vlerëson të evidentojë gjithashtu faktin e ndryshimeve ligjore që ka pësuar Kodi i Procedurës Civile me ligjin nr. 44/2021, botuar në fletoren zyrtare në datën 14 Maj 2021 dhe që kanë hyrë në fuqi në datën 29 Maj 2021. Në nenin 32 të ligjit nr. 44/2021, mbi dispozitat tranzitore parashikohet se, “... 2. Rekurset e paraqitura, por ende të pashqyrtuara, konsiderohen të pranueshme nëse plotësojnë parashikimet e ligjit në fuqi në kohën e depozitimit të tyre”. Në rastin e rekurseve të cilat janë depozituar dhe regjistruar përpara datës së hyrjes në fuqi të këtyre ndryshimeve, në funksion edhe të garantimit të të drejtave të palëve ndërgjyqëse, për efektet e pranueshmërisë së rekursit mbahet parasysh ligji i kohës së regjistrimit të tyre.  
        
16. Në referim të ligjit të sipërcituar rezulton të ketë ndryshuar edhe mënyra e operimit të Kolegjit Civil të Gjykatës së Lartë, në atë kuptim që parimisht shqyrtimi i rekursit kryhet mbi bazë dokumentash nga trupi gjykues në dhomë këshillimi, pasi më herët relatori i çështjes ka vendosur datën dhe orën e gjykimit të saj. Pra, pavarësisht kohës së regjistrimit të rekursit, Kolegji, ndër të tjera, sa i takon formimit të trupit gjykues, procedurës së gjykimit si dhe mënyrës sesi disponon me vendimmarrjen e tij, i referohet dispozitave që janë aktualisht në fuqi.  

          
17. Në rastin objekt gjykimi evidentohet se martesa objekt gjykimi është lidhur më datë 17.03.2004, në Komunën e Abbiategrasso, në Republikën Italiane, pra jashtë territorit të Republikës së Shqipërisë. Kjo rrethanë është e mjaftueshme për të evidentuar praninë e një elementi të huaj në marrëdhënien juridike objekt shqyrtimi, konkretisht vendin e lidhjes së martesës. Fakti që të dy bashkëshortët kanë shtetësi shqiptare nuk e përjashton ekzistencën e këtij elementi të huaj, pasi në të drejtën ndërkombëtare private mjafton prania e një elementi lidhës me një rend juridik të huajc, që marrëdhënia të konsiderohet me element të huaj dhe të lind nevoja për përcaktimin e ligjit të zbatueshëm. 
            18.Sipas nenit 1/2 e ligjit nr.10428/2011 përcaktohet se elementi i huaj”, për qëllime të zbatimit të këtij ligji, nënkupton çdo rrethanë juridike, që lidhet me subjektin, përmbajtjen ose objektin e një marrëdhënieje juridiko-civile dhe që bëhet shkak për lidhjen e kësaj marrëdhënieje me një sistem ligjor të caktuar. Në zbatim të kësaj dispozite elementi i huaj nuk ka të bëjë vetëm me subjektet pjesëmarrëse në një marrëdhënie juridike. Kështu që shtetësia shqiptare e të dy bashkëshortëve, nuk përbënte relevancë për të përjashtuar praninë e elementit të huaj për aq kohë sa përmbajtja e objekti i marrëdhënies juridike përbënin elementët alternativë përcaktues të elementit të huaj.
19. Në këto kushte, përpara se të vlerësonin vlefshmërinë e martesës, gjykatat e faktit kishin detyrimin të identifikonin fillimisht ligjin e zbatueshëm për këtë aspekt të marrëdhënies juridike, në përputhje me rregullat e konfliktit të parashikuara nga ligji nr. 10428, datë 02.06.2011, “Për të Drejtën Ndërkombëtare Private”. Mungesa e përcaktimit të saktë të ligjit të zbatueshëm sillte për pasojë jo vetëm mundësinë e një zgjidhje të gabuar por edhe shkeljen e dispozitave proceduriale që detyrojnë gjykatën të identifikojë saktë ligjin e zbatueshëm pavarësisht nga referencat e gabuara të palëve. 
20. Sipas objektit të mosmarrëveshjes në gjykim del se pala paditëse ka kërkuar pavlefshmërinë e martesës së lishur midis dy shtetasve shqiptar në vitin 2004 në Itali, me shkak ligjor faktin se kjo martesë është lidhur pa u respektuar forma e kërkuar ligjore për mungesë shpalljeje publike dhe lejeje “Nulla Osta” nga autoritetet shqiptare. Për të përcaktuar nëse këto element përbëjnë apo jo shkaqe ligjore për pavlefshmërinë e lidhjes së martesës në shtetin e huaj midis dy shtetasve shqiptar, gjykatat duhet të kishin identifikuar se cili ishte ligji i zbatueshëm që rregullonte formën e lidhjes së martesës në Itali midis dy shtetasve shqiptar.

21. Duke qënë se martesa është lidhur në vitin 2004 atëherë ligji i zbatueshëm për të përcaktuar ligjin që rrgullonte formën e lidhjes së martesës në atë kohë ka qënë ligji nr.3920/1964. Parashikimi i nenit 87 të ligjit nr.10428/2011 që përcakton se ky ligj është i zbatueshëm për gjykimin e padive të ngritura pas hyrjes në fuqi të këtij ligji, nuk është një dispozitë që ka për qëllim të ndryshojë ligjin material të zbatueshëm për rregullimin e marrëdhënies juridike në raport me kohën kur ka lindur kjo marrëdhënie, por kjo dispozitë përcaktuar ligjin e zbatueshëm për efekt të gjykimit, pra të rregullave proceduriale që ka të bëjë me gjykimin e cështjeve me element të huaj. Për rrjedhojë ligji material i zbatueshëm për të përcaktuar formën e lidhjes së martesës në vitin 2004 është ai nr.3920/1964. Ky ligj në nenin 6 të tij ashtu si edhe neni 22 i ligjit nr.10428/2011 përcakton se forma e lidhjes së martesës rregullohet nga ligji i shtetit në territorin e të cilit martesa është lidhur (lex loci celebrationis). Ky është një parim themelor dhe gjerësisht i pranuar në të drejtën ndërkombëtare private, i cili synon të garantojë sigurinë juridike dhe vlefshmërinë e akteve civile të kryera jashtë territorit të shtetit, duke shmangur pasigurinë juridike që do të krijohej nëse forma e tyre do të vlerësohej sipas ligjeve të ndryshme të shteteve ku ato mund të prodhojnë pasoja juridike.

22. Për rrjedhojë, shqyrtimi i vlefshmërisë së martesës për shkak të formës së saj nuk mund të kryhej duke zbatuar drejtpërdrejt dhe në mënyrë ekskluzive legjislacionin shqiptar. Përderisa martesa është lidhur në shtetin Italian atëherë vlerësimi i vlefshmërisë së  martesës do të bëhet sipas legjislacionin Italian në fuqi në kohën e lidhjes së martesës, që rregullonte formën e procedurën e lidhjes së martesës midis dy shtetasve të huaj në Itali dhe nëse ky ligj kishte ndonjë rregull të vecantë të procedurës e formës së lidhjes së martesës midis shtetasve të huaj në varësi të faktit nëse ata kishin apo jo rezidencë ose leje qëndrimi në Itali në kohën e lidhjes së martesës. Vetëm pas identifikimit të ligjit të zbatueshëm dhe verifikimit të përmbajtjes së tij, gjykata mund të arrinte në një përfundim të drejtë mbi vlefshmërinë ose pavlefshmërinë e aktit të martesës. 
23. Në rastin konkret, gjykatat e faktit kanë anashkaluar këtë hap të domosdoshëm të analizës juridike që është e lidhur drejtëpërdrejtë me zgjidhjen e cështjes. Kështu gjykata e shkallës së parë ka vlerësuar vlefshmërinë e martesës vetëm në dritën e dispozitave të legjislacionit shqiptar pa identifikuar dhe pa zbatuar ligjin e huaj të zbatueshëm. Ndërsa gjykata e Apelit megjithëse ka referuar dhe analizuar ligjin Italian lidhur me formën e lidhjes së martesës, e ka kufizuar zgjidhjen e cështjes duke analizuar vetëm nenin 116 të KC Italian, i cili sipas saj sikurse edhe ligji shqiptar kërkon që shtetasi i huaj që lidh martesën në itali të jetë i pajisur me leje për lidhjen e martesës nga vendi i origjinës, si dhe të bëjë publikimin e lidhjes së martesës. Gjykata e Apelit nuk ka referuar në përmbajtjen e vendimit,  madje edhe në procedurën e gjykimit pranë saj, mënyrën se si ajo ka siguruar përmbajtjen e ligjit Italian të zbatueshëm dhe si ka identifikuar dispozitat ligjore të zbatueshme. Gjithashtu ajo nuk ka analizuar nëse ligji Italian a parashikonte pavlefshmërinë e martesës për mosrespektimit të kësaj forme proceduriale të lidhjes së martesës midis shtetasve të huaj. 
24. Gjykata e Apelit ka arritur në përfundimin se martesa objekt gjykimi është e pavlefshme, duke e mbështetur këtë përfundim në nenin 42 të Kodit të Familjes, në mungesën e shpalljes- publicitetit të martesës, si dhe në mungesën e dokumentit “nulla osta”- lejim për lidhje martese nga autoritetet shqiptare. Kolegji vlerëson se ky arsyetim bazohet në një zbatim të gabuar të ligjit material, pasi gjykata e Apelit megjithëse ka referuar një dispozitë të Kodit Civil Italian, ajo nuk ka analizuar dhe as i ka dhënë përgjigje pretendimeve të palës së paditur nëse kjo dispozitë rregullonte edhe situatat juridike të lidhjes së martesës për shtetasit e huaj që kishin rezidentë në shtetin Italian. Gjithashtu Gjykata e Apelit nuk ka identifikuar nëse ligji italian i zbatueshëm parashikonte pavlefshmërinë e martesës për mungesë të këtyre elementëve publicitar sikurse ligji shqiptar.  
25. Siç u trajtua më sipër, martesa është lidhur në Republikën Italiane dhe, për këtë arsye, vlefshmëria e formës së saj nuk mund të vlerësohet drejtpërdrejt sipas dispozitave të Kodit të Familjes shqiptar, por duhet të shqyrtohet në përputhje me ligjin e vendit ku ajo është celebruar (lex loci celebrationis). Forma e një akti juridik nuk vlerësohet sipas ligjit të shtetësisë së palëve, por sipas ligjit të shtetit në territorin e të cilit akti është kryer. Për rrjedhojë, referimi i Gjykatës së Apelit në nenin 42 të Kodit të Familjes, për të verifikuar nëse martesa ishte apo jo e vlefshme është i gabuar. Duke qënë se martesa ishte lidhur në Itali atëherë gjykata e Apelit duhet të identifikonte nëse ishin zbatuar dispozitat e ligjit italian për formën e lidhjes së martesës dhe nëse ligji italian parashikonte pavlefshmërinë e martesës në rastet e mosrespektimit të elementëve formal të pretenduar nga paditësi si shkak ligjor i padisë. Sipas ligjit “Për të drejtën ndërkombëtare private” nr.3920/1964 dhe nenit 22 të ligjit nr.10428/2011 forma e lidhjes së martesës e cila konsiderohet e vlefshme sipas ligjit të vendit ku është lidhur, njihet si e tillë edhe në Republikën e Shqipërisë. Në përputhje me këtë dispozitë gjykata e Apelit duhet të kishte vlerësuar nëse martesa ishte e vlefshme sipas ligjit Italian, pasi parashikimet e ligjit material shqiptar për formën e lidhjes së martesës e pavlefshmërinë e saj për këtë pjesë nuk ishin të zbatueshme. 
26. Argumentet e përdorura nga Gjykata e Apelit lidhur me mungesën e shpalljes së martesës apo mungesën e dokumentit “nulla osta” nuk mund të përbëjnë, në vetvete, shkak për të deklaruar pavlefshmërinë e martesës, pa u verifikuar më parë nëse këto kërkesa përbëjnë kushte të vlefshmërisë së martesës sipas ligjit italian, si ligji i vendit ku martesa është lidhur. Vetëm pas identifikimit dhe interpretimit të këtij ligji mund të vlerësohet nëse mosplotësimi i këtyre formaliteteve sjell ose jo pavlefshmërinë e aktit të martesës. 

27. Në këtë kuadër, duhet të verifikohet nëse janë plotësuar elementët formal të publicitetit sipas ligjit Italian. Po ashtu nuk mjafton konstatimi se dokumenti “nulla osta” nuk është paraqitur, por është e domosdoshme të verifikohet nëse, sipas ligjit italian, mungesa e këtij dokumenti ose parregullsitë në shpallje përbëjnë shkak pavlefshmërie të martesës apo vetëm një parregullsi procedurale që nuk cenon vlefshmërinë e aktit. Dokumenti “nulla osta” ka si funksion të vërtetojë se sipas ligjit kombëtar të shtetasit të huaj, nuk ekzistojnë pengesa ligjore për lidhjen e martesës. Ai shërben si një mjet administrativ verifikimi në procedurën e celebrimit të martesës. Për këtë arsye, mungesa e tij nuk mund të konsiderohet apriori si shkak pavlefshmërie, por vetëm nëse ligji i zbatueshëm e parashikon shprehimisht një pasojë të tillë. Shkaqet e pavlefshmërisë së martesës janë të natyrës përjashtimore dhe, si të tilla, ato duhet të parashikohen shprehimisht nga ligji material i zbatueshëm. Për rrjedhojë, përpara se të arrinte në përfundimin për pavlefshmërinë e martesës, Gjykata e Apelit kishte detyrimin të identifikonte dispozitat konkrete të legjislacionit italian që rregullonte publicitetin e lidhjes së martesës dhe  pasojat juridike të mosrealizimit të saj në mënyrën e duhur ose mungesës së dokumentit “nulla osta” dhe të analizonte nëse këto mungesë përfshihen ndër rastet e pavlefshmërisë së martesës.
28. Gjithashtu, Kolegji vlerëson se gjykatat e faktit nuk kanë respektuar detyrimet procedurale që rrjedhin nga prania e një elementi të huaj në marrëdhënien juridike objekt shqyrtimi. Në rastet kur, sipas normave të së drejtës ndërkombëtare private, mosmarrëveshja rregullohet nga një ligj i huaj, gjykata nuk mund të mjaftohet me konstatimin abstrakt të se ky është ligji i zbatueshëm, por ka detyrimin ta administrojë në proces ligjin e huaj, të identifikojë përmbajtjen e dispozitave të tij që kanë lidhje me cështjes dhe ta zbatojë në zgjidhjen e mosmarrëveshjes. Ky detyrim buron nga neni 220 i Kodit të Procedurës Civile, i cili parashikon se; Në  rast  se  për  gjykimin  e  një  çështjeje  është  e  nevojshme  të  zbatohen  ligjet  e  një  shteti  tjetër, gjykata duhet të bëjë të gjitha përpjekjet për t’i gjetur dhe zbatuar ato sipas përmbajtjes së tyre.  Kur çdo përpjekje e gjykatës sipas paragrafit të parë të këtij neni është e pasuksesshme dhe asnjë nga palët nuk kanë mundur t’ia sigurojnë gjykatës dispozitat e kërkuara, të vërtetuara nga organet kompetente të shtetit tjetër, gjykata vendos sipas legjislacionit shqiptar. Referuar kësaj dispozite, kur norma e konfliktit referon zbatimin e një ligji të huaj, gjykata ka detyrimin të sigurojë përmbajtjen e këtij ligji, të identifikojë normat materiale të tij dhe të garantojë zhvillimin e një debati kontradiktor ndërmjet palëve lidhur me interpretimin dhe zbatimin e tyre. Gjykata duhet ta zbatojë ligjin e huaj sipas kuptimit autentik të tij. Vetëm në këtë mënyrë mund të sigurohet një zbatim korrekt i normave të së drejtës ndërkombëtare private dhe një proces i rregullt ligjor.
29. Në rastin konkret, megjithëse zgjidhja e mosmarrëveshjes varej nga interpretimi dhe zbatimi i legjislacionit italian, si ligji i vendit ku është lidhur martesa, gjykatat e faktit nuk kanë administruar përmbajtjen e këtij ligji, nuk kanë identifikuar dispozitat konkrete që rregullojnë kushtet e vlefshmërisë së martesës dhe faktin nëse pretendimet e paditësit si shkak ligjor të ngritjes së padisë parashikohen si shkaqe të pavlefshmërisë së martesës, si dhe nuk kanë krijuar mundësinë që palët të debatonin mbi këto norma. Në mungesë të këtij hetimi dhe të këtij debati kontradiktor, gjykatat kanë arritur në përfundime juridike pa pasur të qartë përmbajtjen e ligjit të zbatueshëm, duke e bazuar vendimmarrjen në një analizë të paplotë të së drejtës materiale. Për rrjedhojë, Kolegji Civil çmon se mosadministrimi i ligjit të huaj dhe moszhvillimi i një debati efektiv mbi përmbajtjen e tij përbëjnë shkelje të rregullave procedurale që kanë ndikuar drejtpërdrejt në zgjidhjen e çështjes.
30.  Sipas Konventës Europiane “Për informimin për të drejtën e huaj”, ratifikuar me Ligjin nr.8703, datë 1.12.2000 dhe nenit 220 të KPC gjatë gjykimit të një cështje me element të huaj gjykata ka dy  detyra që konsistojnë nga njëra anë në cështje fakti për kryerjen e veprimeve proceduriale në gjetjen e sigurimin e ligjit të huaj të zbatueshëm  të  vërtetuar për organet kompetente të shtetit të huaj dhe së dyti në cështje ligji që ka të bëjë me zbatimin e ligjit të huaj të siguruar sipas përmbajtjen e kuptimit të tij. Gjithashtu edhe sipas nenit 5/2 të ligjit nr.10428/2011 palët mund të sigurojnë dispozitat e huaja të zbatueshme të vërtetuara nga shteti i huaj duke ia paraqitur gjykatës. Nëse neni 220/2 i KPC lejon gjykatën që të zbatojë ligjin shqiptar kur pavarësisht përpjekjeve nuk e siguron ligjin e huaj të vërtetuar me origjinalin nga organet kompetente, kjo dispozitë nuk ka asnjë parashikim për të përjashtuar zbatimin e ligjit të huaj sipas përmbajtjes reale të tij ose për ta zbatuar atë në një kuptim të paqartë. 
31. Lidhur me zbatimin e ligjit të huaj sipas përmbajtjes së tij, vec rregullave orientuese të përcaktuara në Konventën “Për informimin për të drejtën e huaj” mbi mënyrën se si gjykata mund të kërkojë informacion lidhur me teksin ligjor dhe vendime gjyqsore në atë fushë ose komente shpjeguese, ligji nr.10428/2011 në nenin 5 të tij I jep të drejtë gjykatës jo vetëm të njihet kryesisht me përmbajtjen e ligjit por të thërras ose ekspert ose institucione të specializuara që kanë dijeni lidhur me kuptimin e mënyrën e zbatimit të ligjit të huaj. Kjo dispozitë përbën një përjashtim nga rregulli i zakonëshëm i nenet 224/a të KPC sipas të cilit ekspertët nuk japin mendime juridike.  Ekspertët e ligjit të huaj të thirrur sipas nenit 5 të ligjit nr.10428/2011 qoftë nga palët ose gjykata, kanë për qëllim të ndihmojnë gjykatën për të nohur mënyrën e kuptimit e intepretimit të ligjit të huaj, në mënyrë që ajo ta zbatojë  ligjin e huaj sipas përmbajtjes së tij. Po sipas nenit 5 të ligjit nr.10428/2011 gjykata mund të zbatojë ligjin shqiptar në alternativë fundore nëse ajo nuk arrin të njohë në përmbajtje ligjin e huaj. Zbatimi  i këtij të fundit duhet të jetë një rast përjashtimor, kur nuk ekziston asnjë mundësi që gjykata ta njoh ligjin e huaj, pasi në të kundërt gjykata do të veprojë në kundërshtim me parimin kushtetues të ligjshmërisë ku prezumohet se gjykata ka aftësisë njohëse e interpretuese të ligjit, qoftë ky edhe i huaj. 
32. Duke u kthyer në rastin në shqyrtim Kolegji çmon se Gjykata e Apelit ka zbatuar gabim ligjin material, duke vlerësuar vlefshmërinë e martesës mbi bazën e dispozitave të legjislacionit shqiptar, pa identifikuar dhe pa zbatuar ligjin e huaj të zbatueshëm në këtë fushë. Ajo nuk e ka kërkuar dhe as e ka siguruar ligjin e huaj të zbatueshëm të vërtetuar nga organet kompetente. Nuk ka bërë objekt të debatit gjyqsor dispozitat e zbatueshme dhe as ka diskutuar shkaqet ligjore të kërkimeve të pavlefshmërisë së martesës nën dritën e këtyre shkaqeve ligjore. Ky gabim ka ndikuar drejtpërdrejt në zgjidhjen e mosmarrëveshjes dhe përbën shkak për prishjen e vendimit të gjykatës së Apelit e dërgimin e cështjes për rigjykim.
          
33. Kolegji vlerëson se gjykata e apelit, si gjykatë fakti dhe ligji, ka detyrimin që të zgjidhë vetë çështjen e të vendosë sipas shkronjave “a”, “b” dhe “c” të nenit 466 të KPC. Në këto raste, nëse për t’i dhënë përgjigje shkaqeve të ngritura në ankim dhe për zgjidhjen e çështjes, gjykata e apelit, për kryerjen e një hetimi gjyqësor të plotë e të gjithanshëm, kur e vlerëson ka të drejtën dhe detyrimin të përsërisë tërësisht apo pjesërisht hetimin gjyqësor sipas nenit 465 të KPC (vendimi nr. 160, dt.06.04.2010 i Kolegjit Civil të Gjykatës së Lartë).
        
34. Mbi bazën e arsyetimit të mësipërm, gjykata e apelit i ka të gjitha mundësitë ligjore të bëj përpjekjet për gjetjen e sigurimin e ligjit të zbatueshëm italian në këtë fushë, si dhe për të identifikuar e zbatuar drejtë atë sipas përmbajtjes së saktë të tij. Gjykata e Apelit ka mundësi të marrë në shqyrtim dhe të zgjidhë mosmarrëveshjen objekt gjykimi, sipas detyrave të sipërciatuara. Për rrjedhojë Kolegji vlerëson se vendimi i Gjykatës së Apelit Durrës duhet të prishet dhe të dërgohet çështja për rishqyrtim në Gjykatën e Apelit të Juridiksionit të Përgjithshëm.
            35. Kolegji vëren se në bazë dhe për zbatim të ligjit nr. 98/2016 “Për organizimin e pushtetit gjyqësor në Republikën e Shqipërisë”, i ndryshuar, Vendimit të Këshillit të Ministrave nr. 495, datë 21.7.2022 “Për riorganizimin e rretheve gjyqësore dhe kompetencave gjyqësore të gjykatave”, si dhe Vendimit të Këshillit të Lartë Gjyqësor nr. 505, datë 21.11.2022 “Për fillimin e funksionimit të gjykatës së apelit të juridiksionit të përgjithshëm”, që prej datës 1 shkurt 2023 ka nisur funksionimi i hartës së re gjyqësore përmes riorganizimit të gjykatave të apelit të juridiksionit të përgjithshëm. Duke nisur nga kjo datë Gjykata e Apelit Tiranë emërtohet Gjykata e Apelit të Juridiksionit të Përgjithshëm, me seli në Tiranë. Ndërsa Gjykatat e Apelit Durrës, Gjirokastër, Korçë, Shkodër dhe Vlorë, ndërpresin veprimtarinë më datë 31.01.2023. 
    36. Mbështetur sa më sipër, Kolegji vlerëson se rekursi i paraqitur nga pala e paditur është i bazuar në ligj. Prandaj si i tillë ai duhet të pranohet dhe për rrjedhojë vendimi i Gjykatës së Apelit Durrës duhet të prishet dhe çështja të dërgohet për t’u rishqyrtuar, nga një trup tjetër gjykues i Gjykatës së Apelit Juridiksioni i Përgjithshëm Tiranë.     
PËR KËTO ARSYE

           Kolegji Civil i Gjykatës së Lartë bazuar në nenin 485, shkronja “c” të KPC
 V E N D O S I
Prishjen e vendimit nr. 276/10-2020-1001, datë 08.09.2020 të Gjykatës së Apelit Durrës, dhe dërgimin e çështjes për rigjykim pranë Gjykatës së Apelit të Juridiksionit të Përgjithshëm, me tjetër trup gjykues.
Tiranë, më 12.03.2026

